Video Marian Cristian Minae, principalul suspect în cazul uciderii lui Adrian Kreiner, a ajuns la Alba, unde va sta în arest preventiv. Cosmin Zuleam e de negăsit
Al doilea suspect în cazul uciderii lui Adran Kreiner, omul de afaceri din Sibiu, bătut şi sufocat de trei hoţi, a ajuns în România. Pe numele lui era emis din noiembrie anul trecut un mandat european de arestare pentru omor. Acum, autorităţile se chinuie să prindă capul reţelei. Cosmin Zuleam e, în continuare, de negăsit.
Cristina Filip, reporter Observator: După aproape 6 luni de la localizarea şi arestarea în Irlanda, Cristian Marian Minae a ajuns în custodia poliţiei din Romania. Deşi iniţial a contestat mandatul european, odată începute procedurile de extrădare a ales să autorităţile şi a acceptat să fie predat.
Cristian Minae a ajuns la Alba, unde va sta în arest preventiv
Cristian Minae a ajuns în această dimineaţă pe aeroportul Otopeni, escortat de poliţiştii din Regatul Unit. După 5 ore a ajuns la Alba, acolo unde va sta în arest preventiv.
Anchetatorii îl acuză că împreună cu doi complici, Laurențiu Ghiță și Cosmin Zuleam, l-au bătut și torturat pe omul de afaceri Adrian Kreiner ca să obțină parolele de la conturile de criptomonede. Pentru ca nu au reușit, au plecat din casa lui cu ceasuri de 200.000 euro. La două zile după moartea lui Kreiner, au fugit din ţară cu ajutorul unui al patrulea individ: Ilie Sitariu, prins la scurt timp după crimă.
Cei trei suspecţi au fost daţi în urmărire internaţională, iar două săptămâni mai târziu, Minae şi Ghiță au fost prinşi în Irlanda, respectiv Scoţia.
Singurul de negăsit este Cosmin Zuleam
La sfârşitul anului trecut, Laurenţiu Ghiţă a fost adus în ţară.
Singurul care rămâne de negăsit este Cosmin Zuleam, considerat şi capul operaţiunii. A fugit din România împreună cu iubita.
Alina Gorghiu, ministrul Justiţiei: Mai devreme sau mai târziu toţi fugarii sunt prinşi, sunt aduşi în ţară iar judecata îşi urmează cursul firesc.
Individul este dat în urmărire internațională, iar autoritățile bănuiesc că s-ar ascunde în vestul Europei sau Statele Unite. Cei trei riscă închisoare pe viaţă.